
ИНФОРМАЦИЯ
ОБРЪЩЕНИЕ

ОТ СЪЮЗА НА ЮРИСТИТЕ В БЪЛГАРИЯ

УВАЖАЕМИ ГОСПОЖИ И ГОСПОДА,

Изтича мандатът на 50-то Народно събрание (НС). Това е поредният парламент с ниско обществено доверие, който не намери време и сили да изпълни решение на Бюрото на Великото народно събрание от 15.05.1991 г. и вече сме единствената страна в Европейския съюз (ЕС) без консолидирано законодателство!


Най-съществените фактори за този нисък рейтинг на поредицата парламенти по изследвания на Националния център за парламентарни изследвания при НС, Центъра за оценка на въздействието на законодателството, Института за развитието на публичната среда и други организации са следните:


Информация на Организацията за икономическо сътрудничество и развитие, както и наши изследвания, показват, че поредицата НС на РБ е на първо място в ЕС по законодателни предложения направени от народни представители - над 65%. За сведение в страните от ЕС тази стойност е средно около 20%, като в Гърция, Финландия и Швеция е 0%, в Дания 1%, в Нидерландия, Ирландия и Словакия е 2% и т.н. 


Разбира се причините за тази българска депутатска активност е ясна на всички, но държим да отбележим, че в р. №1/2020 г. на КС на РБ е посочено, „че за да бъдат конституционосъобразни приеманите от НС актове трябва да съотвестват както на Конституцията на РБ, така и на останалите действащи закони, защото друго би противоречало пряко на чл. 4, ал. 1, изр. 2, предл. 2 от Конституцията“. Полезно е народните представители да се запознаят с това решение, за да разберат, че Законът за нормативните актове създава за тях императивни норми, в т. ч. и регулиращи законодателството и зконодателния процес!


Във връзка с изложеното, съществено е да се отбележи, че при повече от 80% от законодателните предложения не са извършени необходимите изследвания или научни експертизи.


През мандата си НС не само не прекрати, но продължи и разшири отричаната практика да се променят закони с преходни и заключителни разпоредби. Тази опасна и противоконституционна тенденция в законотворчеството наложи „принципа“ законът да се чете отзад напред!

Абсурдно е, ако не е комично, да се отчита за положителна работата на НС по броя на приетите актове, повечето от които са „поправка на поправката“. Като причина за направените законодателни предложения често е посочена „неефективност на действащото законодателство“ прието в повечето случаи от същото НС.


Трябва да отбележим и обстоятелството, че голяма част от внесените в НС законопроекти са без представен анализ на съответствието спрямо правото на ЕС.

Съюзът на юристите в България е единствената правна НПО, която с обръщение към 166 депутати, внесли ЗИД Конституцията ги призова да изтеглят законопроекта като противоконституционен и непрофесионално подготвен (писмо с изх.№41/19.09.2023). 


Последиците от тази конституционна промяна, извършена и приета, забележете по часови график след решението на КС доведе до сериозна политическа криза, а и до други негативни последици, който тепърва ще създават конституционни и политически проблеми!

Всички знаем, че НС, осъществява законодателната власт (чл. 62, ал. 1 от Конституцията) и основната, и водеща негова дейност е да приема нормативни актове. Съществена предпоставка тази дейност да бъде конституцоносъобразна и качествена е в неговия състав да има повече юристи с многогодишен стаж и високи професионални качества, а не юристи по диплома, които не са влизали в съдебна зала!


С настоящето не обхващаме всички слаби страни в законодателната дейност на поредното НС, но изложеното е достатъчно основание да призовем всички политически партии и коалиции да се съобразят с него, когато формират кандидатските си листи за народни представители за следващия Парламент!

